SKRIFTLIG FORESPØRGSEL P-2785/00

af Mihail Papayannakis (GUE/NGL) til Kommissionen

(1. september 2000)

Om: Forvaltning af vandressourcer

Vandvæsenet er i gang med at opføre et anlæg til afsaltning af brakvand på Zynthos. Det pågældende projekt bliver selvfinansierende, fordi det betragtes som urentabelt for forbrugerne, og ingen derfor har ønsket at investere i det.

- Der findes imidlertid andre løsningsmuligheder som f.eks. opsamling af overfladevand, anvendelse af kildevand og opbevaring heraf i vandreservoirer samt kontrollerede alternative pumpemetoder.

- Prisen pr. kubikmeter vand bliver meget højere ved afsaltning end ved transport med tankskib.

- Zakynthos amt godkendte projektets miljømæssige aspekter, men uden at offentliggøre dette og uden at indkalde til et møde i amtsrådet. Endvidere har det ikke givet nogen oplysninger om hverken hydrogeologi, vandbalance eller de virkninger, som den kommende pumpning af brakvandet vil få for grundvandspejlet.

Vil Kommissionen på den baggrund oplyse følgende:

- Har den kendskab til, om der er foretaget den påkrævede miljøvurdering i forbindelse med dette projekt, og om denne vurdering er blevet offentliggjort rettidigt i overensstemmelse med direktiv 85/337/EØF(1)?

- Hvilke skridt vil Kommissionen tage som led i sine beføjelser for at hindre gennemførelsen af dette urentable projekt og fremme andre løsninger, som er forenelige med en rationel forvaltning af vandressourcerne?

(1) EFT L 175 af 5.7.1985, s. 40.

Svar afgivet på Kommissionens vegne af af Margot Wallström

(12. oktober 2000)

Kommissionen har ikke kendskab til det af det ærede medlem nævnte projekt, som tilsyneladende ikke modtager støtte fra fællesskabsfondene.

Det Europæiske Miljøagentur har offentliggjort en række rapporter (hvoraf den sidste er fra 1999) om kvaliteten og mængden af grundvand i Europa, som bekræfter, at mængden af grundvand falder støt, navnlig i Grækenland.

Kommissionen mener endvidere, at afsaltning af saltholdigt grundvand med henblik på fremstilling af ferskvand er en metode, der bør underkastes en cost/benefit-analyse, inden den anvendes i praksis, ligesom der også bør tages hensyn til eventuelle andre muligheder for fremstilling af ferskvand, f.eks. oprettelse af damme i bakkede områder, som er en metode, der støttes af Fællesskabet, og som har vist sig at være effektiv, ikke mindst i Grækenland.

Europa-Parlamentets og Rådets vedtagelse for nylig (14. september 2000) af et direktiv om rammerne for Fællesskabets vandpolitiske foranstaltninger (vandrammedirektivet) fremmer i høj grad en integreret planlægning og forvaltning af kvaliteten og mængden af overfladevand og grundvand, baseret på vandløbssystemer, og opfylder således det i spørgsmålet nævnte kriterium.

Det påhviler de nationale myndigheder at tage stilling til projektets art under hensyntagen til alle økonomiske og miljømæssige kriterier. Kommissionen kan kun gribe ind i tilfælde af manglende overholdelse af fællesskabslovgivningen. I det foreliggende tilfælde er der ifølge det ærede medlem tale om manglende overholdelse af Rådets direktiv 85/337/EØF af 27. juni 1995 om vurdering af visse offentlige og private projekters indvirkning på miljøet(1), ændret ved direktiv 97/11/EØF af 3. marts 1997(2).

Det ærede medlem anmodes derfor om at forelægge supplerende oplysninger om den procedure, som de græske myndigheder har fulgt, og om den konklusion, de er nået frem til, således at Kommissionen kan undersøge denne sag på behørig vis.

(1) EFT L 175 af 5.7.1985.

(2) EFT L 73 af 14.3.1997.